Fårevejle kirke

Fårevejle kirke er en romansk kirke i Fårevejle Kirkeby på Nordvestsjælland. Den er oppført av kampesten med enkelte hjørnekvadre og vindusinnfatninger av travertin.

Kirken er særlig kjent fordi det man antar er Jarlen av Bothwell ligger begravet i kirken.

I nordmuren er det to tilmurte rundbuevinduer. Mot slutten av 1400-tallet ble det romanske koret revet og erstattet av et langhuskor, og senere i middelalderen ble det føyet til et mindre kor mot øst. Tårnet ble oppført på begynnelsen av 1500-tallet. Det såkalte «Ris kapell» mot nord ble oppført av teglsten i renessansen, men hviler på murverk fra middelalderen. 

Dørfløyen mellom våpenhuset og skipet har drageornamenter i smijern fra ca. 1500. 

På slutten av 1300-tallet fikk skipet innbygget hvelv. Langhuskoret er overhvelvet og det lille koret har et lavt krysshvelv. 
 Inventar 
Alterbordet er dekket av et malt panel fra 1575. I midten ses Korsfestelsen, i sidefeltene Maria og Johannes. 

Altertavlen er fra 1641. På tavlen er det våpen for Jørgen Vind og Ingeborg Ulftand; Jørgen Vind var lensmann på Dragsholm slott i 1641-45. I midtfeltet fremstilles nattverden i relieff, rundt nattverden er evangelistene; mot nord Mattheus og Markus, mot syd Lukas og Johannes. Over nattverden fremstilles korsfestelsen flankert av engler samt Moses og Johannes Døperen. Toppstykket har Christian IVs monogram og er flankert av  Peter og Paulus. 

Prekestolen er et renessansearbeide fra 1596 med tilføyelser fra 1654. Under lydhimmelen står en latinsk inskripsjon sammen med avbildning av en due.

Korbuekrusifikset fra 1450-1500 er hengt opp på sin opprinnelige plass. I nordkapellet er et glassmaleri fra 1955 av Kræsten Iversen. 
Den romanske døpefonten er utført i granitt og tilhører kirkens opprinnelige inventar. 

Kirkens votivskip heter «Birgitte» og er fra ca. 1900. Det ble hengt opp i kirken i 1951.

Det ble avdekket kalkmalerier i skipets hvelv i 1913, men de ble dekket over igjen. Kalkmaleriene på skipets nordvegg ble avdekket i 1950. Maleriet fremstiller en rytter med lanse og skjold og en korsfestelsesscene. 

 Jarlen av Bothwell 
Den skotske jarlen av Bothwell - forkledd som matros - ble arrestert i Bergen for å ha brutt sitt ekteskapsløfte til den dansk-norske adelsdamen Anna Rustung og giftet seg med Skottlands dronning Maria Stuart i stedet. Som dansk statsfange satt han først på Malmøhus, siden Skåne fortsatt hørte under Danmark; fra juni 1573 var han fange på Dragsholm slott på Sjælland, der hans gjenferd skal ha vært sett.«James Hepburn», ''gravsted.dk Han døde som sinnssyk i Dragsholms fangekjeller etter 11 år i dansk fangenskap og ble gravlagt i Fårevejle kirke. I 1858 ble han gravd opp og deretter omtalt som «mumien»; men det ble aldri sikkert avgjort at dette virkelig var Bothwell. Slektninger har i nyere tid ønsket å få ham tilbakeført til Skottland, men det har ikke skjedd.«James Hepburn», ''europeanroyalhistory.wordpress.com I mange år lå mumien i en glasskiste i et rom under kirkegulvet; fra 1976 i en lukket eiketreskiste.«Jarlen», ''faarevejlekirke.dk

 Referanser 

 Eksterne lenker 
 Fårevejle kirke hos Nordenskirker.dk 

Kategori:Kirker i Odsherred
Kategori:Kirker i Roskilde stift
Kategori:Danske kirker fra 1100-tallet
Kategori:Tidligere katolske kirker i Danmark